CELEX: 32016D1623
Language: el
Date: 2016-06-01 00:00:00
Title: Απόφαση (ΕΕ) 2016/1623 του Συμβουλίου, της 1ης Ιουνίου 2016, σχετικά με την, εξ ονόματος της Ευρωπαϊκής Ένωσης, υπογραφή και την προσωρινή εφαρμογή της συμφωνίας οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου

16.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 250/1
            
         ΑΠΌΦΑΣΗ (ΕΕ) 2016/1623 ΤΟΥ ΣΥΜΒΟΥΛΊΟΥ
   της 1ης Ιουνίου 2016
   σχετικά με την, εξ ονόματος της Ευρωπαϊκής Ένωσης, υπογραφή και την προσωρινή εφαρμογή της συμφωνίας οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφοι 3 και 4 και το άρθρο 209 παράγραφος 2, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 12 Ιουνίου 2002, το Συμβούλιο εξουσιοδότησε την Επιτροπή να ξεκινήσει διαπραγματεύσεις για τη σύναψη συμφωνιών οικονομικής εταιρικής σχέσης με την ομάδα κρατών της Αφρικής, της Καραϊβικής και του Ειρηνικού.
            
         
               (2)
            
            
               Οι διαπραγματεύσεις ολοκληρώθηκαν και η συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ (Μποτσουάνα, Λεσόθο, Μοζαμβίκη, Ναμίμπια, Σουαζιλάνδη και Νότια Αφρική), αφετέρου, (εφεξής «η συμφωνία»), μονογραφήθηκε στις 15 Ιουλίου 2014.
            
         
               (3)
            
            
               Η συμφωνία εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού στις 23 Ιουνίου 2000, προβλέπει τη σύναψη συμφωνιών οικονομικής εταιρικής σχέσης συμβατών με τον ΠΟΕ.
            
         
               (4)
            
            
               Το άρθρο 113 παράγραφος 3 της συμφωνίας προβλέπει την προσωρινή εφαρμογή της από την Ένωση και τα κράτη ΣΟΕΣ της ΚΑΜΑ εν αναμονή της έναρξης ισχύος της.
            
         
               (5)
            
            
               Η συμφωνία θα πρέπει να υπογραφεί εξ ονόματος της Ένωσης και να εφαρμοστεί, όσον αφορά τα στοιχεία που εμπίπτουν στην αρμοδιότητα της Ένωσης, σε προσωρινή βάση, εν αναμονή της περάτωσης των διαδικασιών για τη σύναψή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η εξ ονόματος της Ένωσης υπογραφή της συμφωνίας οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου, εγκρίνεται με την επιφύλαξη της σύναψης της εν λόγω συμφωνίας.
   2.   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.
   Άρθρο 3
   1.   Όσον αφορά τα στοιχεία που εμπίπτουν στην αρμοδιότητα της Ένωσης, η συμφωνία εφαρμόζεται προσωρινά από την Ένωση κατά τα προβλεπόμενα από το άρθρο 113 παράγραφος 3 της συμφωνίας, εν αναμονή της περάτωσης των διαδικασιών για τη σύναψή της. Αυτό δεν προδικάζει την κατανομή των αρμοδιοτήτων μεταξύ της Ένωσης και των κρατών μελών της σύμφωνα με τις Συνθήκες.
   2.   Το άρθρο 12 παράγραφος 4 της συμφωνίας δεν εφαρμόζεται προσωρινά από την Ένωση.
   3.   Η Επιτροπή δημοσιεύει ανακοίνωση σχετικά με την ημερομηνία προσωρινής εφαρμογής της συμφωνίας.
   Άρθρο 4
   Η συμφωνία δεν ερμηνεύεται ως παρέχουσα δικαιώματα ή επιβάλλουσα υποχρεώσεις που μπορούν να προβληθούν άμεσα ενώπιον των δικαστηρίων της Ένωσης ή των κρατών μελών.
   Άρθρο 5
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 1 Ιουνίου 2016.
      
         
            Για το Συμβούλιο
         
         
            Ο Πρόεδρος
         
         A.G. KOENDERS